《人日过石头城》
明代·史谨

今岁喜逢人日晴，老夫乘兴出郊行。孤云作伴随藜杖，一路看山到石城。

烟草暗埋周顗恨，荒村犹负莫愁名。蜀州刺史今何在，无复题诗慰客情。

作者简介：明苏州府昆山人，字公谨，号吴门野樵。洪武中谪居云南，以荐为应天府推官，迁湘阴县丞。罢官后，侨居南京。性高洁，喜吟咏，工绘画。筑独醉亭，卖药自给。有《独醉亭诗集》。